### NN 101/2025 (11.7.2025.), Odluka o izdavanju prigodne kovanice »1100. obljetnica Hrvatskoga Kraljevstva i krunidbe kralja Tomislava«

Hrvatska narodna banka

1401

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.), člankom 4. stavkom 1. Uredbe (EU) br. 651/2012 Europskog parlamenta i Vijeća od 4. srpnja 2012. o izdavanju eurokovanica, člankom 2. stavkom 9. Odluke (EU) 2015/2332 Europske središnje banke od 4. prosinca 2015. o postupovnom okviru za odobravanje količine izdanja eurokovanica (ESB/2015/43), kako je izmijenjena Odlukom (EU) 2017/2444 Europske središnje banke od 8. prosinca 2017. (ESB/2017/41), Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38) te Odlukom Vijeća Europske unije od 2. svibnja 2025. o odobrenju nacrta dizajna za prigodnu eurokovanicu od 2 eura podnesenog od strane Republike Hrvatske, Savjet Hrvatske narodne banke na sjednici održanoj 9. srpnja 2025. donio je

ODLUKU

O IZDAVANJU PRIGODNE KOVANICE
 »1100. OBLJETNICA HRVATSKOGA KRALJEVSTVA I KRUNIDBE KRALJA TOMISLAVA«

Članak 1.

Ovom Odlukom Hrvatska narodna banka izdaje prigodnu kovanicu od 2 eura »1100. obljetnica Hrvatskoga Kraljevstva i krunidbe kralja Tomislava«, u povodu proglašenja godine 2025. »Godinom obilježavanja 1100. obljetnice Hrvatskoga Kraljevstva«, s prigodnim motivima koji predstavljaju kralja Tomislava, koji je 925. godine okrunjen za hrvatskoga kralja, koja se smatra početnom godinom vrlo važne 1100. obljetnice Hrvatskoga Kraljevstva s iznimno bogatim povijesnim, kulturološkim i političkim značenjem za Republiku Hrvatsku (u nastavku teksta: prigodna kovanica). Prikaz spomenika kralja Tomislava bio je jedan od osnovnih motiva na naličju novčanice od 1000 kuna.

Članak 2.

(1) Prigodna kovanica izdaje se u količini ne većoj od 400.000 komada i u ukupnom nominalnom iznosu ne većem od 800.000,00 eura.

(2) Od količine prigodnih kovanica navedenih u stavku 1. ovog članka 390.000 komada bit će izrađeno u tehnici kovanja kovničkog sjaja, 5.000 komada u tehnici kovanja visokoga kovničkog sjaja, a 5.000 komada kovanica u tehnici kovanja polirane ploče.

(3) Prigodna kovanica izrađuje se prema tehničkim specifikacijama za optjecajnu kovanicu od 2 eura u skladu s Uredbom Vijeća (EU) br. 729/2014.

Članak 3.

(1) Na nacionalnoj strani prigodne kovanice nalazi se prikaz osnovnog motiva kralja Tomislava na konju. U pozadini osnovnog motiva prikazan je i prepoznatljiv hrvatski simbol »hrvatska šahovnica« koji čini dio grba Republika Hrvatske utvrđenog Zakonom o grbu, zastavi i himni Republike Hrvatske te zastavi i lenti predsjednika Republike Hrvatske (»Narodne novine«, br. 55/1990., 26/1993. i 29/1994.). Na kovanici se nalaze i natpisi: »KRALJ TOMISLAV«, godina krunidbe kralja Tomislava »925«., država izdavanja »REPUBLIKA HRVATSKA« i godina izdavanja kovanice »2025.«, koji su svi ispisani kružno duž ruba jezgre kovanice.

(2) U vanjskom prstenu nacionalne strane prigodne kovanice nalazi se 12 zvijezda europske zastave.

Članak 4.

Na obodu prigodne kovanice kosim je slovima ispisan tekst »O LIJEPA O DRAGA O SLATKA SLOBODO« iz Himne slobodi, koja je sastavni dio pastorale »Dubravka« iz 17. stoljeća hrvatskoga književnika Ivana Gundulića.

Članak 5.

(1) Autor je likovnog rješenja nacionalne strane prigodne kovanice sveučilišni prvostupnik kiparstva Nikola Vudrag.

(2) Osnovni motiv na nacionalnoj strani prigodne kovanice autorova je adaptacija originalnog djela kipara Roberta Frangeša Mihanovića iz 1938. godine.

Članak 6.

Prigodna kovanica pušta se u optjecaj 14. srpnja 2025., a zamjena prigodnih kovanica za građanstvo počet će 8. rujna 2025.

Članak 7.

Ova Odluka stupa na snagu sljedećega dana nakon dana objave u »Narodnim novinama«.

O. br. 493-2884-090/07-25/BV

Zagreb, 9. srpnja 2025.

Predsjednik Savjeta
 Hrvatske narodne banke
 Guverner
 Boris Vujčić, v. r.